Torsdag ble BA.no med Bybanen på testtur fra Nesttun til Lagunen.

Den første turen ble gjennomført 6. desember.

Det gjenstår fremdeles en del arbeid før strekningen kan åpnes for passasjertrafikk.

– Byggemessig er det lite som gjenstår, men det er en del elektronikk som skal tilpasses på stoppestedene. I tillegg må det sjekkes at lyskryssene virker, sier informasjonsrådgiver i Bybanen utbygging, Rune Jenssen.

FARTEN ØKES

Jenssen forteller at testkjøringene så langt har vært positive.

– Det har gått veldig bra. Jeg var ikke med på den torsdag, men tidligere i uken og i forrige uke gikk det veldig bra. I første byggetrinn gikk det en måned før vi fikk testet strekningen Kronstad-Sentrum, og enda en måned før vi fikk testet Kronstad til Nesttun. Her har hele strekningen blitt testet på under en uke.

Bybanen blir også raskere på den nye strekningen. Snittfarten mellom Byparken og Nesttun er 27 km/t.

Mellom Nesttun og Lagunen øker dette til 33 km/t.

– Det er veldig raskt for en sånn type bane. Farten vil også bli litt høyere på strekningen til Flesland, sier Jenssen.

KLAR TIL SOMMEREN

I motsetning til første byggetrinn, er det bare to steder sporene vil krysse bilvei, nemlig på Skold og på Nesttun.

– Den gang måtte vi legge om 27 lyskryss før vi kunne kjøre banen der, sier Jenssen.

Traseen vil åpnes for passasjertrafikk i sommer.

– BØR BLI VANT TIL DETTE

Rune Jenssen i Bybanen sa til BA 5. desember at det vil bli hyppige avganger når byggetrinn to åpner for passasjertrafikk.

– Når banen starter ordinær kjøring vil den passere i gågaten annenhvert minutt i rushtiden, så dette bør folk bli vant til.

– Hvordan tror du de gående i Gågaten på Nesttun vil klare å tilpasse seg?

– Tidlig var man veldig skeptisk til at Bybanen kjører gjennom en gågate, men jeg tror man er blitt litt mer avslappet til det hele fordi man ser hvordan Bybanen kjører andre steder. I Europa er det ikke uvanlig at man legger bybaner gjennom trafikkerte gågater, og i Oslo går trikken over Rådhusplassen, sier Jenssen.